WHA ตั้งเป้าใช้งบปีนี้ 7 พันลบ. เดินหน้าขยายคลังสินค้าในอินโดฯ
WHA ตั้งเป้าใช้งบปีนี้ 7 พันลบ. จากแผนลงทุน 4.3 หมื่นลบ.ใน 5 ปี เดินหน้าขยายคลังสินค้าในอินโดฯ
7 มี.ค. 2560

นางสาวจรีพร จารุกรสกุล ประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า บริษัทตั้งงบลงทุนปี 60 ที่ราว 7 พันล้านบาท จากงบลงทุนตามแผน 5 ปี (ปี 59-63) จำนวน 4.3 หมื่นล้านบาท เพื่อใช้ขยายธุรกิจ 4 กลุ่มหลัก (Hubs) ประกอบด้วย ธุรกิจโลจิสติกส์ (Logistics Hub), ธุรกิจนิคมอุตสาหกรรม (Industrial Hub) ,ธุรกิจสาธารณูปโภคและไฟฟ้า (Utility &amp; Power Hub) และธุรกิจดิจิตอล (Digital Hub) ในไทย พร้อมเตรียมต่อยอดรองรับการลงทุนในพื้นที่ระเบียงเศรษฐกิจภาคตะวันออก (EEC) รวมถึงมีแผนเดินหน้าขยายคลังสินค้าในอินโดนีเซีย ระยะที่ 2 ช่วงกลางปีนี้ ตลอดจนเริ่มลงทุนสาธารณูปโภคนิคมฯในเวียดนาม ก่อนจะเริ่มเปิดขายโครงการไตรมาส 1/61
“เงินลงทุน 4 Hub ปีนี้เราตั้งงบไว้ 7 พันล้านบาท เราใช้ไม่เยอะเพราะที่ดินเราไม่ต้องซื้อ ใช้ในนิคมฯกว่า 2 พันล้าน โลจิสติกส์กว่า 2 พันล้าน Utility &amp; Power พันกว่าล้าน ดิจิตอล ก็ 400-500 ล้านบาท  ปีหน้าก็จะเพิ่มขึ้น เงินลงทุนมาจากผลประกอบการ เกิดจาก performance ปกติ เรามี EBITDA เข้ามาปีละ 7-8 พันล้านบาท ไม่จำเป็นต้องเพิ่มทุน” นางสาวจรีพร กล่าว
 
 